রেলের নোটিসে তালা ঝুলল স্কুলে! দিশেহারা পড়ুয়ারা

হুগলি: এক সপ্তাহ ধরে স্কুল (School Closed) গেটে তালা। এই অবস্থায় পড়ুয়াদের কী হবে? চোখে মুখে এই প্রশ্ন নিয়ে রাস্তায় বসে অভিভাবকরা। ছবিটা হুগলি (Hooghly) জেলার ব্যান্ডেল রেল স্টেশনের পাশে অবস্থিত শরৎচন্দ্র বহুমুখী শিক্ষা নিকেতন (Sarat Chandra Bahumukhi Siksha Niketan) নামে এক বেসরকারী স্কুলের। কিন্তু কেন বন্ধ হয়ে গেল স্কুলটি? চলুন ঘটনাটি সম্পর্কে একটু বিস্তারে জেনে নেওয়া যাক।

স্থানীয়রা জানাচ্ছেন, গত চার দশকেরও বেশি সময় ধরে চলছিল এই বেসরকারি স্কুলটি। একটা সময় ছিটে-বেড়ার ঘরেই চলত স্কুলের পঠনপাঠন। পরে শরৎচন্দ্র ইন্সটিটিউটে স্কুলটিকে স্থানান্তরিত করা হয়। অনেক ছাত্রছাত্রী এই স্কুল থেকে পরে পরবর্তী সময়ে প্রতিষ্ঠিত হয়েছেন। তাই স্কুল বন্ধের খবর পেয়ে দূরদূরান্ত থেকে ছুটে এসেছেন সেই প্রাক্তনীরাও।

আরও পড়ুন: উত্তরবঙ্গের ঐতিহ্যবাহী জল্পেশ মেলায় বিক্ষোভ! দোকানপাট বন্ধ

অভিভাবক ও প্রাক্তনীদের অভিযোগ, হঠাৎ করে স্কুল বন্ধ করে দেওয়া হয়েছে রেলের তরফে। তাঁদের প্রশ্ন, “এখন বাচ্চারা যাবে কোথায়?”। তাই এখন অভিভাবকরা পড়ুয়াদের ব্যান্ডেলে কেন্দ্রীয় বিদ্যালয়ে ভর্তি নেওয়ার দাবি জানাচ্ছেন। অভিভাবকদের সরাতে ঘটনাস্থলে আসে আরপিএফ। প্রায় তিন ঘন্টা পর রেল পুলিশ অভিভাবকদের স্কুল চত্তর থেকে সরিয়ে দেয়।

এদিকে স্কুলের প্রধান শিক্ষক সুবোধ চন্দ্র দাস বলেন, “গত ২৫ তারিখে নোটিশ দিয়েছিল রেল। আমরা কিছুটা সময় চেয়েছিলাম। ডিআরএম-এর সঙ্গে দেখাও করেছি। হঠাৎ করে স্কুল বন্ধ হয়ে যাওয়ায় পড়ুয়াদের সমস্যা হচ্ছে।”

এদিকে পূর্বরেল (Eastern Railway) সূত্রে খবর, রেলের জায়গায় বেআইনি দখলদারী উচ্ছেদ করা হচ্ছে। ব্যান্ডেল স্টেশন ও সংলগ্ন এলাকায় পরিত্যক্ত কোয়ার্টারে যারা অবৈধ ভাবে বসবাস করছে তাদেরও উচ্ছেদের নোটিশ দেওয়া হয়েছে।